**השורשים שלי**

**"עם שלא יודע את עברו, ההווה שלו דל ועתידו לוט בערפל." (יגאל אלון)**

אילן- צמרתו בשמיים,

ושורשיו באדמה,

תבוא סערה,

תיהרס הצמרת, אך השורשים

יצמיחו אילן חדש.

צא ולמד-

חקור את השורשים,

דע את האילן כולו,

ואהוב את הצמרת.

בחקר שורשי המשפחה תוכלו להתחקות אחרי תקופות ומאורעות מעניינים בעברה של משפחתכם. כבנים וכבנות למשפחות היושבות מזה דורות על אדמת אבותינו ניתן לעקוב אחרי שורשי העבר על נקלה. כבנים וכבנות למשפחות יהודיות, אשר נדדו מארץ לארץ- מלאכת איסוף המידע מורכבת יותר אך כדאית.

פעמים רבות משפחות השאירו תמונות, מסמכים, חפצים ומזכרות משפחתיות ונטלו איתן רק זיכרונות. שמות הוחלפו, עיסוקים ולשונות השתנו. הרפתקת החקר לגילוי העבר תהיה ודאי מרתקת יותר.

גם אם תגלו רק חלק קטן מעברה של משפחתכם, ייתכן כי תיחשפו לפרטים ולאירועים שלא הכרתם ושלא ידעתם עליהם.

**בהצלחה!**

**הנחיות לכתיבת העבודה**

עבודת השורשים כעבודת חקר צריכה להיות מקורית וייחודית הן בתוכן והן באופן הצגתו. יש חשיבות גם לעריכת העבודה מבחינה חיצונית. התוצר הסופי צריך להיות אסתטי מחד, ולשקף איכות בתוכן מאידך. העבודה תבטא את הסיפור ההיסטורי של עם ישראל ככלל דרך הסיפור האישי שלכם.

**מבנה העבודה:**

1. **שער-** בעמוד זה, אשר יופיע כעמוד ראשון מיד לאחר הכריכה החיצונית, יופיעו הפרטים הבאים: נושא העבודה, השם המלא של כותב/ת העבודה, הכיתה שבה לומד/ת התלמיד/ה, שם מחנכת הכיתה ושם בית הספר.
2. **תוכן העניינים-** בעמוד זה יופיעו כל פרקי העבודה בסדר הבא: הקדמה, מבוא, הפרקים השונים, כשהם מצוינים באות ובנושא המרכזי, דוגמה: פרק א': המעגל האישי- אני, פרק ב': פרשת השבוע שלי. כמו כן יופיע פרק הסיכום, אשר יחתום את העבודה.
3. **מבוא-** בפרק זה יופיע הסבר, שהיקפו עד עמוד אחד ובו תיאור תהליך כתיבת העבודה: חיפוש מידע, קריאת מקורות מידע, ניסוח שאלת חקר, כלי החקר: ראיונות, תצפיות,תמונות, תצלומים ותעודות ועוד. חלק זה ייכתב בסוף תהליך כתיבת העבודה.
4. **גוף העבודה-** בחלק זה יופיעו 14 פרקים. כל פרק יציג נושא אחד, כמפורט בעמוד הבא.
5. **סיכום-** בחלק זה יופיע הסבר, אשר יתמקד בתרומה של העבודה לתלמיד/ה ולקשר עם בני המשפחה. בחלק זה חשוב להציג את התחושות, ההרגשות והחוויות בתוך תהליך הכנת עבודת השורשים כעבודת חקר. בנוסף חשוב להעלות גם את הקשיים ואת האתגרים תוך דיון בשאלות: מה היית רוצה שיהפוך למסורת במשפחה? על מה היית מוותר/ת? מה את/ה מרגיש/ה עם סיום כתיבת העבודה?
6. **נספחים-** תמונות ותצלומים, מסמכים, מפות. יש לכתוב הסבר קצר בתחתית העמוד בכל נספח לגבי משמעות המסמך.הצעות להסבר על הנספחים מופיעות בהמשך ההדרכה לכתיבה.
7. **רשימה ביבליוגרפית-** בעמוד זה יופיעו שמות כל מקורות המידע שמהם הפקתם את המידע לעבודה.

**אופן הגשה של העבודה:**

1. העבודה תוגש כשהיא מודפסת בגופן David , גודל האות -14. יש להשאיר שוליים משני צדי העמוד ולמספר את העמודים.
2. ניתן לכרוך את העבודה ולעצב אותה באופן מקורי.
3. כדאי להשתמש באמצעי המחשה רבים ומגוונים ככל האפשר: תעודות, צילומים, מסמכים בעלי משמעות, תמונות, סיפורים מעניינים, הקלטות, קטעי עיתונות, יצירות ספרותיות מתאימות ועוד.

**גוף העבודה**

בעבודה 14 פרקים, הטבלה הבאה תציג כל פרק מבחינת מהותו, עליכם לבחור 10 פרקים מתוכם, בהמשך מופיעה הדרכה לכתיבת כל פרק:

|  |  |  |
| --- | --- | --- |
| **הפרק** | **כותרת הפרק** | **נושאי החקר** |
| פרק א' | הילד/ה הזה/ו הוא/היא אני | משמעות השם הפרטי ושם המשפחה, תעודת זהות אישית, הלידה שלי, תחביבים, אירועים חשובים בחיי, תכניות לעתיד |
| פרק ב' | פרשת השבוע שלי | פרשת השבוע שבה נולדתי, התוכן והמשמעות של הפרשה, ערכים שעליהם ניתן ללמוד מן הפרשה, שאלות וביקורת על הפרשה |
| פרק ג' | ההורים שלי | פרטים על חייהם בעבר ובהווה, ההיכרות ביניהם, חקר תמונה |
| פרק ד' | אחיי ואחיותיי | פרטים על חייהם ועל הקשר שלי עימם |
| פרק ה' | סבים וסבתות | ראיונות ואיסוף פרטים על חייהם מילדות ועד היום, ראיון עומק עם אחד או שניים מהם, חקר מסמך, ניתוח השיר "וידוי גדול" מאת אמנון שמוש |
| פרק ו' | אצל הדודה והדוד | פרטים אודות הדודים והדודות |
| פרק ז' | אילן היוחסין | הכנת עץ המשפחה- אילן יוחסין |
| פרק ח' | המסע אל ארץ ישראל | מידע כללי על ארץ/ות המוצא, הדרך בה הגיע אחד מבני המשפחה לארץ, שרטוט מסלול העלייה לארץ על גבי מפת העולם |
| פרק ט' | חגים ומנהגים במשפחה | מסורות ומנהגים במשפחה בשבת, בחגים ובמועדים מיוחדים |
| פרק י' | ירושלים שלי | הקשר שלנו לירושלים, הצעת טיול בירושלים |
| פרק יא | אשקלון עירי | משמעות שמה של העיר אשקלון, משמעות שם הרחוב שאני גר/ה בו באשקלון, הכנת בול לעיר אשקלון, הצעת טיול בעיר אשקלון |
| פרק יב | אנשים טובים באמצע הדרך | מעשים טובים שעשיתי במעגל המשפחתי ו/או במעגל החברתי-קהילתי |
| פרק יג | הנושא המרכזי- שמיטה | המשמעות הדתית והחברתית בשנת השמיטה |
| פרק יד | הנאום הראשון שלי- הדרשה | כתיבת דרשה חברתית , ניתן לקשר אותה אל פרשת בשבוע |

**פרק א'- הילד/ה הזה/ו הוא/היא אני**

1. **השם שלי**

**"אתה מוצא שלושה שמות שנקראו לו לאדם:**

**אחד- מה שקוראים לו אביו ואמו,**

**ואחד- מה שקוראים לו בני אדם,**

**ואחד- מה שקונה הוא לעצמו."**

1. קראו בעיון את המדרש. הסבירו את המדרש במילים שלכם.
2. ציינו מהו השם שניתן לכם על ידי הוריכם? מהו השם שניתן לכם על ידי בני האדם? ומהו השם שקניתם לעצמכם?
3. במדרש נאמר: "ואחד – מה ש**קונה** הוא לעצמו.". פירוש המילה **קונה** הוא **רוכש, משיג, יוצר, בורא דבר**. בחרו את המילה בפירוש המתאימה ביותר למילה **קונה**, נמקו את קביעתכם.
4. כתבו, מהי המשמעות של השם הפרטי שניתן לכם, מדוע בחרו הוריכם לתת לכם שם זה? (סיבות אפשריות למתן שם: אידיאולוגיה וזיכרון, מסורת ושורשים, צוו הזמן, ערכי תרבות, טבע, תנ"ך ועוד).
5. מהו השם בו מכנים אתכם במשפחה/ בקבוצת החברים, החברות? מהי משמעות שם החיבה/ הכינוי עבורכם?
6. כתבו, מה מקור שם המשפחה שלכם ומהי משמעותו?
7. אם היו שינויים בשם המשפחה, ציינו את השינוי, וכתבו מהי משמעות השם החדש?
8. הסבירו במילים שלכם את המשפט: "טוב שם משמן טוב", מהו מקור המשפט?
9. **לכל איש יש שם/ זלדה**

לכל איש יש שם

שנתן לו אלוקים

ונתנו לו אביו ואמו.

לכל איש יש שם

שנתנו לו קומתו ואופן חיוכו

ונתן לו האריג.

לכל איש יש שם

שנתנו לו הרים

ונתנו לו כתליו.

לכל איש יש שם

שנתנו לו המזלות

ונתנו לו שכניו.

לכל איש יש שם

שנתנו לו חטאיו

ונתנה לו כמיהתו.

לכל איש יש שם

שנתנו לו שונאיו

ונתנה לו אהבתו.

לכל איש יש שם

שנתנו לו חגיו

ונתנה לו מלאכתו.

לכל איש יש שם

שנתנו לו תקופות השנה

ונתן לו עיוורונו.

לכל איש יש שם

שנתן לו הים

ונתן לו מותו.

מטלה

כתבו כמה בתים יש בשיר, לדעתכם? נמקו את קביעתכם.

אילו מרכיבים משפיעים על עיצוב זהותו של האדם, על פי השיר? הסבירו.

צטטו את שלוש השורות המופיעות ברצף, שאליהן התחברתם. נמקו את בחירתכם.

צטטו את שלוש השורות המופיעות ברצף, שאינכם מסכימים עמן. נמקו את בחירתכם.

1. **תעודת הזהות שלי**

עליכם להכין תעודת זהות אישית, לשם כך עליכם לאסוף פרטים רבים ככל האפשר על עצמכם.

לפניכם בטבלה המופיעה בהמשך רשימת פרטים, שניתן לאסוף לצורך הכנת תעודת הזהות. הרשימה היא חלקית ולא מחייבת. אתם יכולים לאסוף ולהציג פרטים אחרים, על פי בחירתכם.

כתבו לעצמכם את הפרטים, ועצבו לעצמכם תעודת זהות אישית מקורית ואסתטית.

|  |  |  |  |  |  |
| --- | --- | --- | --- | --- | --- |
| **שמי** | **תאריכים** | **מקום** | **תיאור חיצוני** | **תיאור פנימי** | **משפחה** |
| שם פרטי | תאריך לידה (עברי, לועזי) | מקום לידה | בן/בת | תחביבים | הורים |
| שם משפחה | תאריך עלייה לארץ | מקום מגורים | גובה | תכונות | אחים ואחיות |
| שם חיבה | מאורעות חשובים בחיי | מעברי דירה | צבע עיניים | מאכלים אהובים עליי |  |
|  |  |  | צבע שיער | מוסיקה אהובה עליי |  |
|  |  |  |  | תנועת נוער |  |
|  |  |  |  | ספר אהוב/ סרט אהוב |  |

1. **הלידה שלי**
2. כתבו, היכן נולדתם? (שם הארץ, שם העיר, שם בית החולים).
3. שאלו את אימא על הלידה, וכתבו את מה שסיפרה.
4. מה היה משקלכם בזמן הלידה?
5. מהו מקומכם במשפחה, על פי סדר הולדת הילדים? ציינו יתרונות וחסרונות למקומכם במשפחה, בעיניכם.
6. כתבו חוויות מהימים הראשונים בחייכם, כפי שסיפרו ההורים, האחים והאחיות ו/או סבים וסבתות.
7. מהו החודש העברי שבו נולדתם? מה משמעות שם חודש זה? מהו מזל החודש? צרפו תמונה של מזל החודש. ציינו תאריכים ואירועים מרכזיים בחודש זה.
8. **תחביבים**

בחרו אחד מהתחביבים שלכם. ספרו עליו בהרחבה וצרפו תמונות ו/או תצלומים.

1. **מילדות לבגרות**

ספרו על חוויה אישית אחת בכל אחד מהשלבים השונים בחייכם: הגיל הרך, גיל הגן, תקופת בית הספר היסודי, תקופת המעבר לחטיבת הביניים (גיל המצוות). צרפו תמונות, קטעים כתובים, ציורים ו/או תצלומים מעניינים.

1. **אני בן/בת מצווה**

משמעות "בר המצווה" ביהדות היא כניסה לעול המצוות. עד לגיל זה נלמדת מערכת החובות של האדם כלפי בוראו וכלפי החברה. כתבו מהי משמעות בר/בת מצווה עבורכם?

כתבו מה הייתם רוצים להיות כשתהיו גדולים? מהן תכניותיכם לעתיד?

**פרק ב'- פרשת השבוע שלי**

פרשת השבוע- מהי?

פרשת השבוע היא הפרשה בתורה הנקראת בשבת בבית הכנסת. מכאן שלכל אדם שנולד יש פרשה, שנקראה בשבת בשבוע שבה נולד.

שמות הפרשות ניתנו על פי המילים הראשונות שלהן או מילים מאפיינות אחרות בפתיחת הפרשה.

התורה מחולקת לחמישים וארבע פרשיות. בכל שבת קוראים פרשה אחת. לפעמים קוראים שתי פרשות, משום שיש שנים שבהן יש חמישים וארבע שבתות, או לעיתים קורה שהשבת היא בזמן מועד ואז אין קוראים את הפרשה כסדרה.

מתחילים את סדר הקריאה בפרשה בשבת שלאחר שמחת תורה, שבת בראשית, ומסיימים ביום שמחת תורה הבא.

עלייה לתורה- מהי?

כשקוראים בתורה בשבת בבית הכנסת נהוג לכבד את המתפללים בקהל לעלות לבימה ולהתכבד בקריאת חלק מהפרשה. את העולה לתורה קוראים בשמו ובשם אביו. שבעה הם העולים לתורה ולבסוף המפטיר- המסיים. כבוד גדול הוא לעלות לתורה. לפעמים יש זימונים מיוחדים שנוהגים לקרוא בהם אדם לעלות לתורה, כמו: נער בר מצווה, חתן לפני חופתו או בשבת שלאחר יום נישואיו, מי שנולד לו בן וגם מי שחל אצלו יום זיכרון באותו השבוע.

שאלות:

1. בדקו בלוח השנה, על פי תאריך הלידה העברי שלכם, מהי פרשת השבוע הנקראת באותו שבוע? ציינו, באיזה ספר מספרי התורה נמצאת הפרשה?
2. קראו את הפרשה שלכם. כתבו את תוכן הפרשה ואת הרעיונות המרכזיים שבה.
3. בחרו עד שני ערכים שעליהם ניתן ללמוד מן הפרשה, ציינו אותם וכתבו, כיצד הם קשורים לעולמכם האישי?
4. כתבו ביקורת על הפרשה, כלומר: מה אתם חושבים על המסופר בפרשה? האם היא מעניינת או לא? נמקו את קביעותיכם.
5. האם ניתן לקשר את תוכן הפרשה להווה? הסבירו- כיצד?

**פרק ג'- ההורים שלי**

חלק א': מידע

בחלק זה עליכם ללקט מידע אודות ההורים שלכם.

לפניכם נקודות משמעותיות שעליכם להתייחס אליהן בחלק זה:

1. שמות ההורים, שמות המשפחה (שם הנעורים של אימא)- משמעות השמות, מקור השמות.
2. חוויות של הוריכם מתקופת הילדות ומתקופת הנעורים שלהם- הבית בו גדלו, בר/בת המצווה שלהם, בתי הספר בהם למדו, סיפור מעניין על מורים ו/או מדריכים שלהם.
3. ההיכרות בין ההורים- היכן ומתי הכירו, כיצד הכירו, החתונה, ציוני דרך בחייהם המשותפים (שינוי עיר, מעברי דירה, לידות, וחוויות נוספות).
4. הסיפור של ההורים בהווה- מקומות העבודה, המקצועות שבהם עוסקים, תחביבים, התנדבות.
5. צומתי דרכים בחיי ההורים- מהן הנקודות בחיי ההורים שבהן היו צריכים להכריע- לבחור בין אפשרויות שונות, האם הם מרוצים מהכרעה או מתחרטים עליה?

חלק ב': חקר תמונה

בחרו תמונה משפחתית, שאתם אוהבים במיוחד: אספו כמה שיותר פרטים לגבי הרקע לתצלום ולגבי הדמויות המופיעות בה.

בררו בעזרת בני המשפחה והשיבו על השאלות הבאות:

1. היכן צולמה התמונה?
2. מתי צולמה התמונה?
3. לכבוד מה נערך הצילום? מהו הסיפור מאחורי התמונה?
4. כתבו מעל כל אדם את שמו.
5. כתבו, מה, לדעתכם, חשב כל אחד מן האנשים בתמונה? ניתן לכתוב את המחשבה בתוך "בלון".
6. חוו את דעתכם על אירוע צילום התמונה. מה הרגשתם? מה חשבתם?
7. הסבירו, מדוע בחרתם דווקא בתמונה זו?

**פרק ד': אחים שלי ואחיות שלי**

בפרק זה תספרו על האחים שלכם ועל האחיות שלכם.

מי מבינכם שהוא/שהיא בן/בת יחיד/ה יספר על היתרונות ועל החסרונות להיות בן/בת יחיד/ה.

ספרו על האחים והאחיות שלכם: ציינו את השם, את שם החיבה, את משמעות השם. כמו כן ציינו את הפרטים הבאים: הגיל, המקום במשפחה, התחביבים.

תארו את הקשר שלכם עם האחים/האחיות שלכם.

כתבו על חוויות מעניינות משותפות.

בחרו תמונה אחת עם אחים/ אחיות וענו על השאלות בעמוד הקודם בכותרת : "חקר תמונה".

**פרק ה': סבים וסבתות**

חלק א': הריאיון

בחלק זה עליכם לערוך ריאיון עם כל אחד מהסבים ומהסבתות שלכם.

לפניכם הצעה לנושאים לריאיון עם בן משפחה. באמצעות נושאים אלה ניתן לגלות מידע חשוב. קראו היטב את הנושאים, כדי שתגיעו לריאיון מוכנים כראוי. בזמן הריאיון כוונו את המרואיין להשיב על השאלות, יחד עם זאת היו סבלניים ואפשרו לזיכרונותיו ולמחשבותיו של המרואיין לבוא לידי ביטוי, הדבר יאפשר לכם ללמוד דברים מעניינים גם בכיוונים שלא חשבתם עליהם.

ראיונות עשירים במידע ובפרטים אודות מנהגים ומסורות משפחתיות יתרמו להבנייתה של עבודה עשירה ומורכבת יותר, לפיכך אל תחששו משפע של פרטים. בשלב מאוחר יותר תערכו סדר בשפע הפרטים, ככותבי העבודה.

נקודות לריאיון עם סבא ועם סבתא:

* מקום הולדתם- תיאור העיר שבה נולדו, תיאור השכונה שבה גדלו, תיאור הבית והמשפחה שבה גדלו
* תיאור מנהגים מקומיים מעניינים
* היחס ליהודים במקום שבו גדלו וחיו
* תיאור בר/בת המצווה
* תיאור בית הספר שבו למדו
* תיאור האחים והאחיות וההורים של סבא וסבתא
* העלייה לארץ- תאריך העלייה, הדרך שבה עלו לארץ, הסיבה/ות לעלייה (מניע כלכלי, מניע קיומי, מניע אידיאולוגי- ציונות, מניע חברתי)
* סיפור ההיכרות של סבא וסבתא (מתי, היכן וכיצד הכירו)
* סיפור המשפחה (גידול הילדים בזמנם, השירות הצבאי, מלחמות הזכורות להם, מקומות העבודה שבהם עבדו, עיסוקיהם היום)
* צומתי הכרעה בחיי סבא וסבתא (מה הדרך שבחרו בצומתי ההכרעה בחייהם, האם הם מרוצים מהדרך שבה בחרו או שהם מתחרטים עליה)
* נקודות המפגש של סבא וסבתא עם מצבים מיוחדים (מלחמה ושלום, שכול, גירוש, פריחה כלכלית, קשר חדש, גילויי אנושיות מיוחדים ועוד)

חלק ב': סיפורי עומק

בחלק זה תחשפו לסיפורי עומק, כלומר: סיפורים רחבים יותר בהיקפם ועמוקים יותר במשמעותם. נוסף על השאלות הבסיסיות שהוצעו לכם בחלק א' תוכלו להרחיב את היריעה על ידי בירור פרטים נוספים. על מנת להעמיק הביאו מסמכים ותעודות והסבירו אותם (בהמשך מופיעה הצעה לחקר מסמך/תעודה).

עליכם לבחור דמות אחת או שתי דמויות.

לפניכם הצעה לשאלות הרחבה נוספות. עליכם לבחור את השאלות המתאימות לך ולמרואיין/ת:

* מדוע בחרתם את השם שנתתם לבנכם/לבתכם?
* מה היחס שלכם למסורת המשפחתית הקשורה בשמות (אם יש מסורת משפחתית)?
* האם יש במשפחתנו מסורת? הסבירו.
* האם יש הבדלים בין אורח החיים שלכם לבין אורח החיים של ההורים שלכם? הסבירו.
* האם ידוע לך על דמות מיוחדת במשפחה, שהשפיעה עליכם במיוחד? ספרו אודותיה.
* האם הייתה במשפחה תקופה של שינויים משמעותיים במסורת המשפחתית? ספרו.
* ספר/י לי על הידוע לך על המוצא של משפחתנו? (ארץ המוצא, העיר, כמה דורות הייתה המשפחה בארץ המוצא או בעיר המוצא?)
* אילו מנהגים מיוחדים נהגו במשפחה ובקהילה היהודית בארץ המוצא (מנהגים הקשורים בנישואים, בלידה, בבר מצווה בחגים)
* איך התייחסה הסביבה אל היהודים? כיצד השפיע יחס זה על התפתחות הקהילה?
* ספר/י על חוויות ייחודיות הזכורות לך מהעלייה לארץ.
* מה מקורו של שם המשפחה? מתי ניתן? מי נתן אותו? מאילו סיבות? האם יש לשם המשפחה שלנו קשר לארץ המוצא? מה משמעות שם המשפחה?
* באילו מקצועות עסקו בני המשפחה בגולה? האם יש קשר בין שם המשפחה למקצועות אלה?
* אילו שמות במשפחה קשורים למסורות של המשפחה או למנהגים שלה?
* האם יש מאכלים מיוחדים הזכורים לך מבית ההורים? האם עברו מדור לדור?
* האם הייתם שותפים לאירועים היסטוריים הקשורים במדינת ישראל במהלך חייכם?

ניתוח מסמך/ תעודה

בחרו מסמך בעל ערך במשפחתכם. צלמו אותו וכתבו הסבר על המסמך. תוכלו להיעזר בסעיפים הבאים:

* ארץ ההוצאה של המסמך
* תאריך ההוצאה של המסמך
* האדם שלו שייך המסמך/ התעודה
* הסיבה/ות להוצאת המסמך
* האדם/ הגוף שהוציא את המסמך
* נושא המסמך ותוכנו
* הסיבה/ות לכך שהמסמך נשמר במשפחה, חשיבותו, ערכו.

חלק ג': מן הספרות

**וידוי גדול/ אמנון שמוש**

אימי קיץ אחד לא באה

הייתה באה אליי בכל קיץ ובחורף נפטרה מן העולם

עיניה יגעות מקריאה ומן הצרות וצרורות בצרור החיים

עברה עמוס לעייפה

מספרת הייתה ומספרת

על מה סיפרה ועל מה לא סיפרה חלף אביב כלה קיץ ובסתיו

קולה מתנגן כעוד התחילה ידי

וכפות ידיה מבארות מעלה על הכתב סיפורי

צמידים מצטלצלים זהב- אל זהב קראתי ומצאתי את עולמה של אימי

כאותן אמרות כנף שבפיה תרבות חיים שהלכה לעולמה

שאין לזמן שליטה בן- אפשר אוזני הייתה סתומה

ואני כולי אוזן סתומה וליבי ער ואולי חלחלו הדברים

שקוע בלהוציא את הקיבוץ מהבוץ בדרך אחר

להזיז דברים קדימה

ולמי (נו באמת) יש פנאי לאימא?

מסך בין קולות תמוליה רציתי להשמיע סיפוריי באזנה

לבין אוזו הכרויה לשאון הקבוצה של אימא

ומפעליה ביקשתי לשמוע עוד ועוד ממנה

היא מספרת על בן צרויה אך אימי שהייתה כל הקיץ עימי

ועל סגולות הקמע (ומעבר לאותו החיץ)

ואני מניד קולי כשומע הייתה ואיננה

מטלה להגשה

1. מהו, בדרך כלל, יחסם של צעירים לסיפורים של בני משפחה מבוגרים? ממה נובע יחס זה?
2. בחלקו הראשון של השיר מוצגים האם והבן כרחוקים זה מזה.
3. צטטו מן השיר את המילים ואת הביטויים המבטאים את המרחק בין האם לבן.
4. מה בולט בתיאורה של האם?
5. איזו אישה מצטיירת בדמיונך, על פי הפרטים המופיעים בשיר?
6. מה מעסיק את הבן? הוכיחו את תשובתכם מהשיר.
7. מהו יחסו של הבן אל סיפוריה של האם בעודה בחיים? מה, לדעתכם, גרם לכך?
8. שלושה משפטים מבהירים את **השינוי** ביחסו של הדובר לעולמה של אימו: "ולמי (נו באמת) יש פנאי לאימא", "קראתי ומצאתי את עולמה של אימא תרבות חיים שהלכה לעולמה", "רציתי להשמיע באוזנה של אימא ביקשתי לשמוע עוד ועוד ממנה". מהו **השינוי** שחל ביחס המשורר אל האם?
9. השיר נכתב בערב יום כיפור, והוא אף נקרא "וידוי גדול". על איזה חטא מתוודה המשורר לדעתכם?
10. כתבו אל המשורר מכתב והביעו בו את הרגשתכם לאחר הקריאה ולאחר הדיון על השיר.

**פרק ו': אצל הדודה והדוד...**

בפרק זה עליכם לספר על הדודים ועל הדודות שלכם.

בחרו עד ארבעה דודים/דודות וספרו עליהם:

* ציינו את שמותיהם
* ציינו את גילם
* ציינו המקצוע שלהם
* ספרו על הקשר שלכם איתם, ומדוע בחרתם לספר עליהם.
* ראיינו אותם ושאלו: כיצד הם זוכרים אתכם כתינוקות/כילדים?
* כתבו על אירועים משותפים ו/או חוויות משותפות שחוויתם איתם.
* הציגו תמונה לבחירתכם, וכתבו עליה הסבר.

**פרק ז': אילן יוחסין**

מהו עץ המשפחה?

אילן יוחסין הוא עץ המשפחה. זהו תרשים המציג את שמות בני המשפחה על פי הדורות. כל דור הוא ענף בעץ. התרשים מהווה מעין אילן יוחסין של המשפחה.

כיצד לערוך אילן יוחסין?

שרטטו תרשים ובו שמות של בני משפחה הידועים לכם. במקומות שבהם השמות חסרים, סמנו סימן שאלה בעיפרון.

את האילן מומלץ לעצב בסגנון מיוחד ולאיירו, על פי כישוריכם.

ניתן להכין כרטיס לכל שם בעץ המשפחה, ולכתוב בכל כרטיס את כל הפרטים הידועים לכם על בעל השם. לאחר מילוי כל הכרטיסים החלו בהכנת עץ המשפחה.

יש להוסיף כאן תרשים לדוגמה

השיבו על השאלות הבאות לאחר סיום הכנת עץ המשפחה, במידה שהן רלוונטיות:

1. האם יש שם פרטי מסוים החוזר על עצמו פעמים אחדות, מדוע? מה מקורו? מה משמעותו?
2. שם משפחתי שונה משם המשפחה של סבי מצד אבי. מדוע השתנה שם משפחתנו?
3. האם יש קשר בין שם המשפחה החדש לישן?

**פרק ח': המסע לארץ ישראל**

בפרק זה עליכם להציג את המסע מארצות המוצא של משפחתכם לארץ ישראל. לשם כך עליכם לראיין את בני המשפחה, אשר לא נולדו בארץ, לגבי ארץ מוצאם ולגבי הדרך והקורות אותם בדרכם לארץ ישראל.

חלק א': איסוף מידע אודות המסע

1. אספו בעזרת ריאיון, אנציקלופדיה, אינטרנט ומקורות מידע נוספים שתבחרו את הפרטים הבאים:

תיאור ארץ המוצא: יבשת, מדינה, דגל, מפה, עיר הבירה, שפה, יחס המדינה ליהודים, דת, מצב כלכלי

תיאור המסע לארץ ישראל: המניעים לעלייה, תיאור ההתארגנות לעלייה לארץ, הדרך לארץ, שנת העלייה, קשיי הדרך, סיפורים הקשורים לעלייה, חוויית ההגעה לארץ, ההשתקעות בארץ

1. כתבו סיכום , שיכלול את כל המידע שאספתם במשימה 1.

חלק ב': על המפה

סמנו בעזרת חיצים את מסלול העלייה לארץ על מפת העולם המופיעה בעמוד הבא. סמנו בצבע שונה את הדרך שעשה כל אחד מבני המשפחה שעלו ארצה (בחרו עד שלושה אנשים מבני המשפחה).

מפת העולם- לצרף

**פרק ט': חגים ומנהגים במשפחה**

בפרק זה עליכם להתמקד באחת מן האפשרויות הבאות:

* מנהגים
* טקסים
* אביזרים וחפצים
* אמונות
* מתכונים

לפניכם שאלות, אשר יסייעו בידיכם לספר על האפשרות שבה בחרתם. עליכם לבחור את השאלות המתאימות לאפשרות שבחרתם מן האפשרויות הנמצאות למעלה.

השאלות

1. תארו במילים שלכם את המנהג/ הטקס/ החפץ/ האמונה/ המתכון (על פי מה שבחרתם).
2. כתבו בקצרה מה המשמעות של המנהג/ הטקס/ החפץ/האמונה המתכון (על פי מה שבחרתם).
3. ראיינו אחד מבני המשפחה , וכתבו מה הוא חושב ומרגיש כלפי המנהג/ הטקס/ החפץ האמונה/ המתכון? (על פי מה שבחרתם).
4. צפו תצלום/תמונה להמחשת בחירתכם , והסבירו מה רואים בתמונה?
5. כתבו שיר/ציירו ציור/ כתבו מכתב לבן משפחה שתבחרו ותארו את הרגשתכם כלפי המנהג/ הטקס/ החפץ/ האמונה/ המתכון (על פי מה שבחרתם).
6. הציגו שאלה או שאלות שהייתם רוצים לשאול אודות המנהג/ הטקס/ החפץ/ האמונה המתכון (על פי מה שבחרתם).

**פרק י': ירושלים שלי**

בעבודת השורשים העמקתם את ההיכרות עם המשפחה ועם שרשרת הדורות, שאתה מהווה חלק ממנה. כמו כן העמקתם את הידע שלכם בנושא הערכים המשמעותיים ביהדות.

אחד מהערכים החשובים ביהדות הוא **הזיקה לירושלים.**

כתיבת עבודת השורשים מהווה הזדמנות פז להיכרות עם ירושלים כבירת מדינת ישראל וכמרכז הרוחני של העם היהודי. ירושלים היא סמל לסובלנות, כי היא מקודשת לשלוש הדתות: היהדות, הנצרות והאסלם. ירושלים היא עיר מעורבת: ערבים, נוצרים, יהודים: חרדים דתיים וחילוניים חיים בה יחד.

ירושלים הייתה מאז ומעולם בירתו של עם ישראל, גם בתקופות שחי בה וגם בתקופות שחי בגולה ונכסף לשוב אליה.

כיום ירושלים היא בירתה של מדינת ישראל, ובה מצויים כל מוסדות הלאום של המדינה: משרדי הממשלה, בית המשפט העליון וכנסת ישאל.

בשל היות ירושלים מרכז לאומי יהודי מאז ועד היום, היא שזורה סיפורים אישיים רבים של בני משפחותינו: סבתא שחלמה על ירושלים של זהב באתיופיה, סבא שהיה בין הצנחנים הראשונים שהגיעו אל הכותל, אימא שלמדה באוניברסיטה העברית בהר הצופים, אבא שהפגין מול הכנסת, הדוד והדודה שזוכרים את הקניות לשבת בשוק מחנה יהודה, אחת מבנות הדוד שלומדת אנימציה בבצלאל, וכמובן בני דודים שחגגו בר מצווה בכותל. כך או אחרת, במעשה או במחשבה ירושלים היא חלק בלתי נפרד מההוויה של כל יהודי באשר הוא.

שאלות

1. כתבו מהו הקשר שלכם אל העיר ירושלים.
2. שאלו את בני המשפחה שלכם: מהי ירושלים עבורם, וכתבו את תשובותיהם.
3. בחרו אתר חשוב, לדעתכם, בעיר ירושלים. כתבו עליו וספרו, מדוע בעיניכם אתר זה הוא חשוב?
4. הרצו בפני תלמידי כיתתכם על האתר. תוכלו להכין את ההרצאה במצגת.

**פרק יא': אשקלון עירי**

בפרק זה תעמיקו את הידע שלכם אודות עיר המגורים שלכם, אשקלון.

שאלות:

1. כתבו כרטיס ביקור לעיר אשקלון כך שהאנשים המעוניינים לבוא לגור בעיר ישתכנעו שכדאי להם: מקור השם – אשקלון, מתי קמה העיר? מספר התושבים בעיר, הייחוד של העיר, המקורות שבהם מוזכרת בתנ"ך, יתרונות של העיר, מקומות פרנסה בעיר, מזג אוויר, מלונות, בתי ספר.
2. ציינו את שם הרחוב שבו אתם מתגוררים היום. קראו במקורות מידע שתבחרו וכתבו, מהי המשמעות של שם הרחוב שבו אתם מתגוררים. מהי הקטגוריה שאליה שייך השם (ציונות, תנ"ך, צמחים, אישים).
3. צלמו את השלט שעליו מתנוסס שם הרחוב שבו אתם גרים.
4. כתבו מכתב לראש העיר, וציינו במכתבכם מהם הדברים שאתם אוהבים בעיר אשקלון, ומה, לדעתכם, יש לשפר.
5. הציעו בדף מידע מסלול טיול למבקרים באשקלון. צרפו מפה שתתאר את המסלול.
6. ראיינו את סבא ו/או סבתא ובקשו מהם שיספרו סיפור מעניין מראשית שנותיה של אשקלון.
7. ציינו באיזה בית ספר יסודי למדתם, וכתבו מה משמעות שמו של בית הספר?

תוכלו להיעזר במקורות מידע או בבני המשפחה ובמכרים.

1. כתבו שיר, סיפור או ציירו ציור שאותו אתם מקדישים לעיר אשקלון.
2. עצבו בול לכבוד העיר אשקלון.
3. צרפו תצלום מהעיר אשקלון וכתבו הסבר.
4. . חברו תשבץ או תפזורת ממילים הקשורות בעיר אשקלון.
5. כתבו, מי היו ראשי העיר אשקלון, ובאילו שנים כיהן כל אחד מהם כראש עיר.

**פרק יב': אנשים טובים באמצע הדרך**

אתם האנשים הטובים באמצע הדרך.

כתבו על מעשה טוב שעשיתם בכל אחד מהמעגלים הבאים:

1. במעגל המשפחה
2. במעגל בית הספר
3. במעגל החברה והקהילה

כתבו מה הרגשתם ומה חשבתם בעקבות המעשה הטוב שעשיתם.

**פרק יג': הנושא המרכזי- שמיטה**

**יחד נכונן חברה צודקת**

**שנת השמיטה – כללי**

ביהדות, שמיטה הוא כינויה של השנה השביעית במחזור בן שבע שנים "שנת שמיטה". בשנת השמיטה נהוגות מספר מצוות מן התורה. מצוות אלו עוסקות בעזיבת אחיזתו של האדם בנכסיו הגשמיים: **שמיטת קרקעות** - איסור על עבודת האדמה ומכירת תוצרתה - **ושמיטת כספים** - מחיקת חובות. מצוות השמיטה היא מצווה התלויה בארץ, כלומר נהוגה רק בארץ ישראל.

**שנת השמיטה – היבט חברתי**

**"וְשֵשׁ שָנִים, תִּזְרַע אֶת-אַרְצֶךָ; וְאָסַפְתָּ, אֶת-תְּבוּאָתָהּ. וְהַשְּבִיעִית תִּשְמְטֶנָּה וּנְטַשְתָּהּ, וְאָכְלוּ אֶבְיֹנֵי עַמֶּךָ, וְיִתְרָם, תֹּאכַל חַיַּת הַשָּדֶה; כֵּן-תַּעֲשֶׂה לְכַרְמְךָ, לְזֵיתֶך"** (שמות כ"ג י'-י"א)

עד כמה השמיטה רלוונטית אלינו היום?

**אנו מציעים כאן מספר ערכים העולים ממצווה זו עליכם לבחור ערך אחד ולכתוב קטע קצר איך הוא בא לידי ביטוי בחייכם, עד כמה אתם ומשפחתכם פועלים על פיו? תנו דוגמאות.**

**היחס לאדמה-** השמיטה מזכירה לנו כי האדמה איננה שלנו אלא של בורא עולם ומזמינה אותנו לצרוך את משאבי הטבע בזהירות רבה יותר. היא מחייבת אותנו לתת לאדמה לנוח שנה שלמה ובאופן כללי לבחון את היחס שלנו למשאבי הטבע.

**ערך הוויתור והנתינה לאחר-** השמיטה מזכירה לנו כי אנו חיים בקהילה הכוללת גם את החלשים בחברה, אלו שלא מצליחים לפרנס את עצמם בכבוד. בשנת השמיטה המקראית, עשירים ועניים היו מוצאים את מזונם מהשדות שהופקרו ולא היה יתרון לבעלי הקרקעות על פני חסרי כל. שמיטת החובות אפשרה מצד אחד לאנשים השקועים בחובות לצאת להתחלה חדשה ללא משקעי העבר ומצד שני סייעה בצמצום הפערים הכלכליים כיוון שהעשירים הפסיקו למשך שנה את המרוץ לעושר.

**עצירה ממרוץ החיים-** בשנת השמיטה נמנע החקלאי בעל הקרקע מעבודה יומיומית מפרכת בשדות והוא מתפנה לעצמו. המסורת היהודית הביאה לעולם את יום השבת המאפשר מנוחה והתפנות מידי שבוע לאורך השנה, ושנת השמיטה מרחיבה מאוד עיקרון זה ומאפשרת לכל אדם לבחון את עצמו ואת החברה שלו ולראות כיצד הוא יכול להמשיך ולהשתפר. השמיטה מציעה הזדמנות להסתכלות והתפתחות עצמית ולבילוי זמן עם המשפחה וחברים, ערכים שנשחקים במרוץ החיים הקבוע.

**פרק יד': הדרשה החברתית שלי**

כעת לחתימת מסע השורשים כתבו לעצמכם את הדרשה שלכם. תוכלו לקשר את הדרשה לפרשת השבוע וכן זו הזדמנות לכתוב **דרשה חברתית**, שבה אתם כותבים **מסר חברתי**.

**הנחיות והמלצות לעריכת העבודה**

**שער לעבודה**

שער כמו עטיפה של ספר הוא המרכיב הראשון, אשר אליו ייחשף המתבונן/ת, קורא/ת העבודה.

לעיצוב השער יש השפעה על מידת העניין שקורא/ת העבודה מ/תגלה בתוכן עצמו. כדאי לתכנן את השער כך שיכיל רמזים לגבי התוכן של העבודה ויעורר את הסקרנות של קוראי העבודה. תכננו בקפידה, מה הצביון שאתם רוצים שיהיה לעבודה, מהו הרושם הראשון שאתם רוצים שקוראי העבודה יקבלו? כיצד בכוונתכם למשוך את תשומת ליבם של הקוראים? וכיצד תעוררו את סקרנותם של המתבוננים כדי שיבקשו להמשיך לקרוא ולעיין בעבודה?

**פתחו את השער/ קדיה מולודובסקיה**

**פתחו את השער, פתחוהו רחב.**

**עבור תעבור פה שרשרת זהב:**

**אבא ואימא, ואח ואחות,**

**וחתן וכלה במרכבת כלה.**

**פתחו את השער, פתחוהו רחב,**

**עבור תעבור פה שרשרת זהב.**

**סבא וסבתא, ודוד ודודה**

**ונכדים ונינים במרכבת פנינים.**

**תוכן העניינים**

עד עכשיו כתבתם את עבודת השורשים: אספתם חומר ממקורות מידע, ראיינתם בני משפחה, ניתחתם מסמכים ותעודות, בניתם אילן יוחסין ועוד.

בכל פרק חשבתם על פן אחד של הנושא ואותו עיבדתם. התקבל רצף של פרקים העוסקים במגוון נושאים הקשורים לשורשים שלכם.

כעת עליכם להכין את תוכן העניינים. כדאי לשבת ולבדוק את העבודה ולבחון- האם, לדעתכם, העבודה אכן כוללת את כל הנושאים החשובים? האם הקשר בין הנושאים ברור והגיוני? האם כדאי להרחיב יותר בנושא מסוים? האם כדאי לצמצם בנושאים מסוימים? האם כדאי לשנות את הסדר?

בתוכן העניינים יופיעו שמות הפרקים, לפי הסדר שהומלץ בהדרכה בתחילת העבודה. כל ראש פרק יופיע בשורה נפרדת עם מספר העמודים וכן כל תת פרק יופיע כשלצידו מספר העמוד. שמות הפרקים ותתי הפרקים יצוינו כשמות קצרים, על פי ההמלצה בהדרכה לעבודה.

**מבוא**

המבוא הוא חלק משמעותי בעבודה, מכיוון שהוא מהווה את המפגש הראשון של הקוראים עם העבודה. הוא צריך ליצור, מצד אחד, סקרנות ועניין בקריאת העבודה, ומצד שני, לתת כיוון ברור אודות נושא העבודה. את המבוא כדאי לכתוב רק לאחר סיום תהליך כתיבת העבודה, כשהכותבים בקיאים בתכנים המופיעים בעבודה.

**סיכום**

סיכום הוא הפרק החותם את העבודה, לפיכך בפרק זה עליכם להציג את המסקנות ואת התובנות מכתיבת העבודה הן במישור התוכן והן במישור התהליך שחוויתם ככותבים. השאלה המרכזית שעליה עליכם להשיב בפרק זה היא מה למדתם מן העבודה על העם היהודי, על מדינת ישראל, על החברה הישראלית, על המשפחה שלכם ועל עצמכם? במישור התהליך עליכם להציג את התרומה של הכתיבה ואת הקשיים שבהם נתקלתם. ניתן גם להודות למי שסייע בידיכם בחקר ובאיסוף המידע.

**נספחים**

בפרק הנספחים יש לצרף את כל פריטי המידע שלא צורפו בגוף העבודה ולציין את משמעותם בקצרה. (תצלומים, תמונות, תעודות, סרטון, הקלטה או כל פריט מידע אחר.

**ביבליוגרפיה**

עליכם לציין בחלק זה את כל מקורות המידע שבהם השתמשתם בתהליך החקר.